CELEX: 32005D0744
Language: lt
Date: 1129852800000
Title: 2005/744/EB: 2005 m. spalio 21 d. Komisijos sprendimas, nustatantis ligai imlių paukščių, laikomų zoologijos soduose valstybėse narėse, labai patogeniško paukščių gripo, kurį sukelia A gripo H5N1 potipis, prevencijos reikalavimus (pranešta dokumentu Nr. C(2005) 4197)   (Tekstas svarbus EEE)

22.10.2005   
            
            
               LT
            
            
               Europos Sąjungos oficialusis leidinys
            
            
               L 279/75
            
         
      KOMISIJOS SPRENDIMAS
   
   2005 m. spalio 21 d.
   nustatantis ligai imlių paukščių, laikomų zoologijos soduose valstybėse narėse, labai patogeniško paukščių gripo, kurį sukelia A gripo H5N1 potipis, prevencijos reikalavimus
   (pranešta dokumentu Nr. C(2005) 4197)
   (Tekstas svarbus EEE)
   (2005/744/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (1), ypač į jos 10 straipsnio 4 dalį,
   kadangi:
   
               (1)
            
            
               Paukščių gripas yra infekcinė virusinė naminių ir laukinių paukščių liga, sukelianti mirtingumą ir sutrikimus, kurie greitai gali pasiekti epizootines proporcijas ir taip sukelti rimtą pavojų gyvūnų ir žmonių sveikatai ir smarkiai sumažinti paukštininkystės ūkių pelningumą.
            
         
               (2)
            
            
               1992 m. gegužės 19 d. Tarybos direktyva 92/40/EEB, nustatanti Bendrijos paukščių gripo kontrolės priemones (2), nustato kontrolės priemones, kurias reikia taikyti kilus paukščių gripo protrūkiui tarp naminių paukščių, nepažeidžiant Bendrijos vidaus prekybą reglamentuojančių Bendrijos nuostatų. Ši direktyva netaikoma, kai paukščių gripas aptinkamas tarp kitų paukščių rūšių, tačiau joje numatyta, kad tokiais atvejais susijusi valstybė narė turi informuoti Komisiją apie visas priemones, kurių ji imasi.
            
         
               (3)
            
            
               1992 m. liepos 13 d. Tarybos direktyvoje 92/65/EEB, nustatančioje gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo 1 dalyje, bei jų importą į Bendriją (3), ypač jos 3 straipsnyje nustatyta, kad prekyba gyvūnais, sperma, kiaušialąstėmis ir embrionais bei jų importas neturi būti draudžiamas arba ribojamas dėl su gyvūnų sveikata susijusių priežasčių, išskyrus tas, kurios atsiranda taikant Bendrijos teisės aktus ir ypač dėl taikomų apsaugos priemonių. 1999 m. kovo 29 d. Tarybos direktyvoje 1999/22/EB dėl laukinių gyvūnų laikymo zoologijos soduose (4) pateikiamas zoologijos sodų, kuriems taikoma ta direktyva, apibrėžimas. Šiame sprendime turi būti atsižvelgta į tą zoologijos sodų apibrėžimą. Tačiau šiame sprendime minėtą apibrėžimą reikia papildyti, atsižvelgiant į prekybos aspektus.
            
         
               (4)
            
            
               Labai patogeniškas paukščių gripas, kurį sukelia A gripo H5N1 potipis, buvo neseniai aptiktas Turkijoje, Rumunijoje ir Rusijoje į vakarus nuo Uralo kalnų. Remiantis netiesioginiais įrodymais ir molekulinės epidemiologijos duomenimis galima teigti, kad šiose šalyse paukščių gripo virusą išplatino iš centrinės Azijos migruojantys paukščiai. Tokia pati informacija pateikiama neseniai Tarptautinės gyvūnų sveikatos organizacijos (OIE) surengtos misijos į Rusiją ataskaitoje, kuri paskelbta 2005 m. spalio 14 d.
            
         
               (5)
            
            
               Atsižvelgdama į riziką, kad labai patogeniškas paukščių gripas, kurį sukelia A gripo H5N1 potipis, gali patekti į Bendriją, Komisija priėmė keletą sprendimų, įskaitant Sprendimą 2005/734/EB, nustatantį biologinio saugumo priemones naminių ir kitų nelaisvėje laikomų paukščių užsikrėtimo labai patogenišku paukščių gripu, kurį sukelia A gripo viruso H5N1 subtipas, nuo laukinių paukščių pavojui sumažinti ir nustatantį ankstyvo ligos aptikimo sistemą ypač pažeidžiamose teritorijose (5).
            
         
               (6)
            
            
               Siekiant apsaugoti laukinę fauną ir biologinę įvairovę, būtina Bendrijos lygiu nustatyti biologinio saugumo priemones, skirtas ligai imlių paukščių, laikomų valstybių narių zoologijos soduose, labai patogeniško paukščių gripo, kurį sukelia A gripo H5N1 potipis, prevencijai.
            
         
               (7)
            
            
               Tam tikromis aplinkybėmis ligai imlių paukščių, laikomų zoologijos soduose, skiepijimas būtų tinkama papildoma prevencinė priemonė.
            
         
               (8)
            
            
               Todėl Bendrijos lygiu taip pat reikia nustatyti pagrindinius reikalavimus dėl zoologijos soduose laikomų paukščių skiepijimo, kurių turėtų laikytis valstybės narės, jei jos nusprendžia, kad minėtus paukščius reikia skiepyti.
            
         
               (9)
            
            
               Skiepijimas, nors ir taikomas tik tam tikrų kategorijų gyvūnams, kurie nėra tiesiogiai susiję su prekyba, gali pabloginti paukščių gripo situaciją tarptautinės prekybos srityje net tik konkrečiai valstybei narei arba jos teritorijos daliai, kurioje taikomas skiepijimas. Todėl paskiepytais paukščiais neturi būti prekiaujama, nebent tenkinami tam tikri reikalavimai. Iki 2005 m. lapkričio 30 d. valstybės narės turi informuoti Komisiją apie priemones, kurių jos ėmėsi tinkamam šio sprendimo įgyvendinimui užtikrinti.
            
         
               (10)
            
            
               Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Šiame sprendime nustatomos taisyklės, kuriomis siekiama sumažinti ligai imlių paukščių zoologijos soduose užsikrėtimo paukščių gripu, kurį sukelia A gripo H5N1 potipis (toliau – paukščių gripas), nuo laukinių paukščių galimybes. Atsižvelgiant į konkrečią epidemiologinę situaciją, šios taisyklės ypač skirtos tiesioginių ir netiesioginių kontaktų tarp laukinių paukščių, ypač vandens, ir ligai imlių paukščių zoologijos soduose prevencijai.
   2 straipsnis
   Šiame sprendime vartojami tokie apibrėžimai:
   
               a)
            
            
               „Zoologijos sodas“:
               
                           i)
                        
                        
                           tai visos vietos, kuriose septynias arba daugiau dienų per metus laikomi ir visuomenei demonstruojami laukiniai gyvūnai, išskyrus cirkus, naminių gyvūnėlių parduotuves ir tas įmones, kurias valstybės narės atleidžia nuo šio sprendimo reikalavimų, kadangi jos visuomenei nedemonstruoja daug gyvūnų ar rūšių ir ši išimtis nekelia pavojaus šio sprendimo tikslams; ir
                        
                     
                           ii)
                        
                        
                           „patvirtinta įstaiga, institutas arba centras“, kaip nurodyta Tarybos direktyvos 92/65/EEB 2 straipsnio 1 dalies c punkte;
                        
                     
         
               b)
            
            
               „Ligai imlus paukštis“ yra bet kuri paukščių gripui imli paukščių rūšis, kuri nėra skirta gyvūninės kilmės produktų gamybai.
            
         3 straipsnis
   Valstybės narės imasi tinkamų ir įmanomų priemonių siekdamos sumažinti zoologijos soduose laikomų ligai imlių paukščių užsikrėtimo paukščių gripu nuo laukinių paukščių pavojų, atsižvelgdamos į I priede nustatytus kriterijus ir rizikos veiksnius.
   4 straipsnis
   Remdamosi rizikos vertinimu, valstybės narės gali nuspręsti taikyti skiepijimą nuo paukščių gripo ligai imliems paukščiams, laikomiems zoologijos soduose, kuriems, manoma, kyla paukščių gripo grėsmė, pagal II priede nurodytus reikalavimus.
   5 straipsnis
   1.   Valstybės narės, ketinančios taikyti skiepijimą, kaip numatyta 4 straipsnyje, pateikia Komisijai ir oficialiai įteikia Maisto grandinės ir gyvūnų sveikatos nuolatiniam komitetui programas dėl ligai imlių paukščių, laikomų zoologijos soduose, skiepijimo.
   2.   1 dalyje nurodytose skiepijimo programose turi būti pateikta bent tokia išsami informacija:
   
               a)
            
            
               tikslus zoologijos sodų, kuriuose bus atliekamas skiepijimas, adresas ir vieta;
            
         
               b)
            
            
               ligai imlių paukščių konkretus identifikavimas ir skaičius;
            
         
               c)
            
            
               paukščių, kurie bus skiepijami, individualus identifikavimas;
            
         
               d)
            
            
               naudotinos vakcinos tipas, skiepijimo schema ir skiepijimo laikas;
            
         
               e)
            
            
               sprendimo įgyvendinti skiepijimo priemones priežastys;
            
         
               f)
            
            
               skiepijimo, kuris bus vykdomas, tvarkaraštis.
            
         6 straipsnis
   Valstybės narės nedelsdamos imasi būtinų priemonių, įgyvendinančių šį sprendimą. Jos nedelsdamos apie tas priemones informuoja Komisiją.
   7 straipsnis
   Šis sprendimas yra skirtas valstybėms narėms.
   
      Priimta Briuselyje, 2005 m. spalio 21 d.
      
         
            Komisijos vardu
         
         Markos KYPRIANOU
         
         
            Komisijos narys
         
      
   
   
      (1)  OL L 224, 1990 8 18, p. 29. Direktyva su paskutiniais pakeitimais, padarytais Europos Parlamento ir Tarybos Direktyva 2002/33/EB (OL L 315, 2002 11 19, p. 14).
   
      (2)  OL L 167, 1992 6 22, p. 1. Direktyva su paskutiniais pakeitimais, padarytais 2003 m. Stojimo aktu.
   
      (3)  OL L 268, 1992 9 14, p. 54. Direktyva su paskutiniais pakeitimais, padarytais Direktyva 2004/68/EB (OL L 226, 2004 6 25, p. 128).
   
      (4)  OL L 94, 1999 4 9, p. 24.
   
      (5)  OL L 274, 2005 10 20, p. 105. Sprendimas su paskutiniais pakeitimais, padarytais sprendimas 745/2005/EB (Žr. šio Oficialiojo leidinio p. 79).
   
      I PRIEDAS
      Kriterijai ir rizikos veiksniai, į kuriuos reikia atsižvelgti taikant 3 straipsnyje nurodytas priemones atskiruose zoologijos soduose
      
                  1.
               
               
                  Zoologijos sodai, esantys vietovėse, virš kurių eina paukščių migracijos keliai, ypač iš Centrinės ir Rytų Azijos, iš Kaspijos jūros ir Juodosios jūros zonų;
               
            
                  2.
               
               
                  Zoologijos sodo atstumas nuo vandeningų zonų, pavyzdžiui, tvenkinių, pelkių, ežerų ar upių, kuriuose gali susitelkti migruojantys vandens paukščiai;
               
            
                  3.
               
               
                  Zoologijos sodai, esantys vietovėse, kuriose yra didelis migruojančių paukščių, ypač vandens paukščių, tankumas.
               
            
   
      II PRIEDAS
      SKIEPIJIMO NAUDOJIMO REIKALAVIMAI
      
                  1.
               
               
                  Taikytino skiepijimo mastas
               
               
                  Skiepijami tik ligai imlūs paukščiai zoologijos soduose.
               
            
                  2.
               
               
                  Skiepytinos paukščių rūšys
               
               
                  Sudaromas visų skiepytinų paukščių sąrašas, nurodant individualaus identifikavimo informaciją, kuris saugomas mažiausiai 10 metų nuo skiepijimo dienos.
               
            
                  3.
               
               
                  Skiepijimo trukmė
               
               
                  Visi skiepytini zoologijos sodo paukščiai paskiepijami nedelsiant. Visais atvejais skiepijimas zoologijos sode turi būti užbaigtas per 96 valandas.
               
            
                  4.
               
               
                  Specialus paskiepytų paukščių judėjimo sustabdymas ir produktai, gaminami iš paskiepytų paukščių
               
               
                  Paskiepytais paukščiais negalima prekiauti, jų negalima pervežti, išskyrus oficialiai prižiūrint iš vieno zoologijos sodo į kitą toje pačioje valstybėje narėje, arba gavus specialų kitos valstybės narės leidimą.
                  Paukštienos produktai, pagaminti iš tokių paukščių, nepatenka į maisto grandinę.
               
            
                  5.
               
               
                  Skiepytų paukščių specialus identifikavimas ir specialus registravimas
               
               
                  Privaloma, kad skiepytus paukščius būtų galima atskirai identifikuoti, o jų tapatumo dokumentuose turi būti atitinkamos aiškios pastabos. Jei įmanoma, skiepijimo metu paukščiai paženklinami neištrinamomis žymomis, nurodančiomis, kad paukščiai yra paskiepyti.
               
            
                  6.
               
               
                  Skiepijimo akcijos vykdymas
               
               
                  Skiepijimas atliekamas oficialiai prižiūrint kompetentingų institucijų oficialiai paskirtam veterinarijos gydytojui. Turi būti pritaikytos reikalingos priemonės, siekiant išvengti galimo viruso išplitimo. Nepanaudoti vakcinos kiekiai grąžinami į vakcinos platinimo punktą, kartu pateikiant duomenis apie paskiepytus paukščius ir panaudotų dozių skaičių.
                  Jei įmanoma, prieš skiepijimą ir praėjus 30 dienų po skiepijimo imami kraujo mėginiai serologiniam paukščių gripo tyrimui. Tyrimų rezultatų duomenys turi būti saugomi mažiausiai 10 metų.
               
            
                  7.
               
               
                  Naudotina vakcina
               
               
                  Naudotina inaktyvuota vakcina turi būti tinkamos formulės ir veiksminga kovojant su išplitusiu viruso tipu. Ji naudojama pagal gamintojo ir (arba) veterinarijos institucijų instrukcijas.
               
            
                  8.
               
               
                  Informacijos apie šios programos įgyvendinimą pateikimas Komisijai
               
               
                  Maisto grandinės ir gyvūnų sveikatos nuolatiniame komitete Komisijai ir valstybėms narėms pateikiama išsami ataskaita apie programos vykdymą, įskaitant atliktų tyrimų rezultatus.